**РЕПУБЛИКА СРБИЈА**

**ГРАД УЖИЦЕ**

**ГРАДСКА ОПШТИНА СЕВОЈНО**

**I БРОЈ \_\_\_\_\_\_\_\_\_\_**

**Дана \_\_\_\_\_\_\_\_\_\_\_\_**

**З А П И С Н И К**

**СА 12.СЕДНИЦЕ СКУПШТИНЕ ГРАДСКЕ ОПШТИНЕ СЕВОЈНО**

Седница је **одржана 29.01.2015.године** у сали Скупштине Градске општине Севојно са почетком у **10 часова.**

Седницом је председавао Иван Цвијовић, председник Скупштине Градске општине Севојно и констатовао да седници присуствује 13 од укупно 15 одборника и да постоји кворум за рад и пуноважно одлучивање.

Спреченост да присусутвује седници најавио је одборник Бобан Перишић.

Закашњење на седницу најавио је одборник Драган Стојановић.

Седници су присуствовали: Бране Синџиревић, председник Градске општине Севојно, Миливоје Јеремић, заменик председника Градске општине Севојно, начелница управе Градске општине Севојно Данка Антонијевић, чланови Већа Градске општине Севојно: Тања Миловановић, Бојана Оташевић, као и представници средстава јавног информисања „ТВ Лав“ и „ ТВ5“.

Председавајући је замолио присутне одборнике да се изјасне о записнику са претходне седнице Скупштине, који је био део материјала достављеног одборницима за једанаесту седницу.

Јавио се одборник Милија Кулашевић, који је изјавио „ да уместо речи „ревидирати“ , треба ставити „ преиспитати одлуку Града Ужица о процентима финансирања за Градску општину Севојно“. Затим су одборници гласали за записник са 11. седнице са предложеним изменама.

Записник је усвојен једногласно.

Председавајући је потом предложио следећи дневни ред:

**1.ПРЕДЛОГ OДЛУКЕ О ПОТВРЂИВАЊУ МАНДАТА ОДБОРНИКА СКУПШТИНЕ ГРАДСКЕ ОПШТИНЕ СЕВОЈНО**

**2.УТВРЂИВАЊЕ ПРЕСТАНКА МАНДАТА ЧЛАНA ВЕЋА ГРАДСКЕ ОПШТИНЕ СЕВОЈНО**

**3.ПРЕДЛОГ ОДЛУКЕ О ИЗБОРУ ЧЛАНА ВЕЋА ГРАДСКЕ ОПШТИНЕ СЕВОЈНО**

4.**ПРЕДЛОГ ОДЛУКЕ О РАЗРЕШЕЊУ И ИЗБОРУ ЧЛАНА КОМИСИЈЕ ЗА ДРУШТВЕНЕ ДЕЛАТНОСТИ**

**5. ПРЕДЛОГ ОДЛУКЕ О ПОСТАВЉЕЊУ СЕКРЕТАРА СКУПШТИНЕ ГРАДСКЕ ОПШТИНЕ СЕВОЈНО**

**6**. **ПРЕДЛОГ ОДЛУКЕ О ФИНАНСИРАЊУ ПОТРЕБА У ОБЛАСТИ СПОРТА ИЗ БУЏЕТА ГРАДСКЕ ОПШТИНЕ СЕВОЈНО**

Обзиром да предлога за измену и допуну дневног реда није било, председавајући је на гласање ставио предлог дневног реда који је достављен у материјалу за једанаесту седницу, који је једногласно усвојен.

Прешло се на рад по дневном реду.

**1. тачка дневног реда**

Изборна комисија града Ужица на седници одржаној 18.01.2016. године, издала је уверење о избору за одборника Скупштине Градске општине Севојно – **Ранка Масала,** као следећег са изборне листе са др. Војислав Коштуница – ДСС Севојно - Своји на своме, који је прихватио сагласност о прихватању мандата.

Како су испуњени сви законом прписани услови, а на основу извештаја Административно мандатне комисије ( у саставу Милија Кулашевић, Милица Тодоровић и Милан Ђоковић), а на седници одржаној 20.01.2016. године, а који је достављен председнику скупштине, предложили су скупштини да поврди мандат Ранка Масала.

Предлог је стављен на гласање и увојен већином гласова: **12 гласова – ЗА, нико ПРОТИВ, УЗДРЖАНИХ није било.**

Затим је одборник Ранко Масал положио заклетву.

Овим је завршена прва тачка дневног реда.

Седници је приступио одборник Драган Стојановић.

**2. тачка дневног реда**

Председавајући Иван Цвијовић је изјавио да је већник Владе Живановић 13.11.2015. године председнику Градске општине Севојно поднео писану оставку на функцију члана Већа Градске општине Севојно, која је одборницима достављена у материјалу.

Констатован је престанак мандата члана Већа Градске општине Севојно, Влада Живановића, због поднете оставке.

Овим је завршена друга тачка дневног реда.

**3. тачка дневног реда**

Председавајући је упознао присутне о члану 45. Статута Градске општине Севојно којим је прописано да чланове Већа Градске општине бира Скупштина тајним гласањем већином од укупног броја одборника, а да кандидата за члана већа Градске општине предлаже председник Градске општине и да у складу са чланом 24. Пословника предлог кандидата за члана већа Градске општине подељен присутнима при доласку на седницу.

Заменик председника Градске општине Миливоје Јеремић је као овлашћени предлагач образложио предлог.

Отворио је расправу о предлогу.

Расправе није било. Председавајући је дао 15 минута паузе за спровођење процедуре тајног гласања за избор новог члана Већа.

Сама процедура тајног гласања прописана је чланом 73. Пословника. Гласањем је руководио председник Скупштине, помагали су му секретар Скупштине и по један одборник из три највеће одборничке групе у Скупштини, и то: Иван Марјановић, Милица Тодоровић и Вукосав Бугариновић.

Гласање је обављено прозивањем сваког одборника понаособ, и тајним гласњем у свему сагласно са предвиђеном процедуром. Комисија је о гласању сачинила извештај.

Председник Скупштине прочитао је извештај о гласању који је садржао следеће резултате:

**ЗА – 14** гласова, **нико ПРОТИВ, УЗДРЖАНИХ није било.**

Председавајући је констатовао да је Милан Бијелић једногласно изабран за члана Већа Градске општине Севојно и честитао му на избору.

Милан Бијелић се у краћем обраћању захвалио на избору и изразио наду да ће оправдати указано поверење.

Овим је завршена трећа тачка дневног реда.

**4. тачка дневног реда**

Будући да је сада бивши одборник Милан Бјелић био члан комисије за друштвене делатности, престанком мандата престало му је и чланство у овој комисији тако да је утврђен престанак дужности члана комисије за друштвене делатности Скупштине Градске општине Севојно Милана Бјелића због поднете оставке на одборнички мандат.

За члана Комисије за друштвене делатности је предложен Ранко Масал,

Резултат гласања за овај предлог је : **ЗА – 13** гласова, **нико ПРОТИВ, УЗДРЖАНИХ није било.**

Констатовано је да је Ранко Масал изабран за члана Комисије за друштвене делатности Градске општине Севојно.

Овим је завшена чевтрта тачка дневног реда.

**5. тачка дневног реда**

Чланом 40. Закона о локалној самоуправи и чланом 21. Статута Градске општине Севојно предвиђено је да за секретара Скупштине може бити постављено лице са завршеним правним факултетом, положеним стручним испитом за рад у државним органима и радним искуством од најмање 3 године.

За секретара Скупштине Градске оптоне севојно предложена је Бранка Церовић, дипломирани правник, која у свему испуњава законом предвиђене услове.

Секретар се бира на период до истека мандата Скупштине Градске општине Севојно.

Прочитана је биографија предложеног кандидата - Бранка Церовић је дипломирани правник Универзитета у Београду, са положеним правосудним испитом. Прве године свога рада је провела у Основном суду у Ужицу као судски приправник, да би последњих шест година рада провела у Адвокатској канцеларији Желимир Џамбић из Чајетине. Својевремено је била активни спортиста Града Ужица.

Одборници су се изјаснили о предлогу.

Констатовано је да је предлог усвојен једногласно, **ЗА – 14** гласова, **нико ПРОТИВ, УЗДРЖАНИХ није било.**

Констатовано је да је Бранка Церовић, дипломирани правник , постављена за секретара Скупштине Градске општине Севојно.

Председник скупштине је честитао секретару на избору.

Овим је завршена пета тачка дневног реда.

**6. тачка дневног реда**

Известилац за предлагача, заменик председника општине Миливоје Јеремић је рекао да постоји обавеза Градске општине Севојно да под одређена нормативна акта подведе ново преузету надлежност из области спорта. Ова одлука је почетак, а даље ће се разрађивати кроз правилник, који ће донети Веће. Одлука је рађена у складу са важећим Законом о спрту, а по моделу одлуке Града Ужица. Напоменуо је да ће се у скупштинској процедури наћи нови Закон о спорту, тако ће се ова одлука ускладити са ново усвојеним законом.

Одборник Милија Кулашевић је изјавио да ће одборници Позитивног Ужица подржати Одлуку о финансирању у области спорта и израду Правилника о спорту у Градској општини Севојно.

Одборник Милан Ђоковић је питао колико клубова може на основу усвојене Одлуке да конкурише за средства из буџета Градске општине Севојно. Начелница Данка Антонијевић је на то одговорила, да су чланом 7. Одлуке о финансирању у области спорта кумулативно предвиђени услови конкурса за носиоце програма и доделе средтсва из буџета Градске општине Севојно.

Констатовано је да је предлог усвојен једногласно, **ЗА – 14** гласова, **нико ПРОТИВ, УЗДРЖАНИХ није било.**

Овим је завршен рад по дневном реду.

Одборничких питања није било.

Седница је завршена у 10 часова и 50 минута.

**СЕКРЕТАР СКУПШТИНЕ ПРЕДСЕДНИК СКУПШТИНЕ ГРАДСКЕ**

**ОПШТИНЕ СЕВОЈНО**

**Бранка Церовић Иван Цвијовић**